প্রতারণার পর্দাফাঁস! ডিজিটাল অ্যারেস্টের ঘটনায় গ্রেফতার ৯

আসানসোল: সাইবার প্রতারণার (Cyber Crime) ঘটনার তদন্তে নেমে বড়সড় সাফল্য পেল আসানসোল দুর্গাপুর পুলিশ (Asansol Durgapur Police)। সম্প্রতি ডিজিটাল অ্যারেস্টের (Digital Arrest) নাম করে এক কোটি তিন লক্ষ টাকা প্রতারণার একটি ঘটনা ঘটে। আর এই ঘটনার তদন্ত শুরু করে এক এক করে ন’জনকে গ্রেফতার (Arrest) করল পুলিশ।

পুলিশ সূত্রে জানা গিয়েছে, কয়েকদিন আগে ডিজিটাল অ্যারেস্টের নাম করে এক কোটি তিন লক্ষ টাকা প্রতারণার শিকার হন আসানসোলে দক্ষিণ থানার (Asansol South Police Station) এক বাসিন্দা। পুলিশ জানিয়েছে, গত ১৮ জানুয়ারি আসানসোল সাইবার থানায় এই ঘটনার অভিযোগ দায়ের করেন ওই প্রতারিত ব্যক্তি। পুলিশ ঘটনার তদন্তে নেমে কলকাতা, দিল্লি সহ একাধিক জায়গায় অভিযান চালায়। শেষ খবর পাওয়া পর্যন্ত এই ঘটনায় মোট ন’জনকে গ্রেফতার করা হয়েছে।

আরও পড়ুন: বাতিল ১০৮ লোকাল, শিয়ালদহ-বারুইপুর শাখায় যাত্রী ভোগান্তি চরমে

শনিবার একটি সাংবাদিক বৈঠক করে অপরাধীদের গ্রেফতারির কথা জানান আসানসোল-দুর্গাপুর পুলিশের ডিসি হেডকোয়াটার আরবিন কুমার আনন্দ। তিনি বলেন, ধৃতরা অভিযোগকারীকে দিল্লি সাইবার ক্রাইম ও সিবিআই দফতরের নাম করে ১০ জানুয়ারি থেকে ১৬ জনুয়ারি পর্যন্ত ডিজিটাল অ্যারেস্টের ভয় দেখিয়ে এক কোটি তিন লক্ষ টাকা হাতিয়ে নেয়।

ঘটনার তদন্তে নেমে পুলিশ প্রথমে কলকাতা থেকে একজনকে গ্রেফতার করে। তাকে জিজ্ঞাসাবাদ করে জগদ্দল থেকে আরও একজনকে গ্রেফতার করে পুলিশ। একে একে এক মহিলা সহ ছ’জনকে গ্রেফতার করে নিজেদের হেফাজতে নিয়ে পুলিশ তদন্ত করে। পরে আরও তিনজনকে দিল্লি থেকে গ্রেফতার করা হয়। তবে এখনও ঘটনার তদন্ত চলছে। ধৃত ন’জনের সঙ্গে আরও কেউ জড়িত কিনা, তাও খতিয়ে দেখছে পুলিশ।